
Nagy Kálmán (1939-1971.)
A legszebb gondolatot a Kalevaláról Kosztolányi, a Nyugat költője írta: „Íme egy eposz, mely ízig-vérig népi és lírai, akár mi, s íme egy eposz –az egyetlen az egész világon - melynek szemlélete művészközpontú, irodalomközpontú. Ha hódolni akarunk Suominak, testvéreink országának, mondhatjuk ezt: Dalból született.”

A Kalevala ma már a világirodalom része, mely az idő és tér korlátain túl is hat.

Miért fordítják még ma is a világ számtalan nyelvére ennek a kicsiny népnek a kincsét? S miért szeretjük mi, magyarok? A választ talán a Kalevala összegyűjtésének korában, a XIX. században kell keresnünk. A romantika kora ez. Az európai nemzetek a múltjuk, a gyökereik felé fordulnak, önismeretüket segíti a már homályba vesző történelmi múlt feltárása. Az elfeledett mítoszokat még őrzi a népi emlékezet, ezeket gyűjtik össze szorgos kutatók.
Mi, magyarok ekkor a nyelvünk eredetét kutatjuk. Reguly Antal, a nyelvész korábbi kutatásaiból már sejti a finnugor eredetet, érdeklődéssel fordul a finn nép nyelve, kultúrája felé. Éppen, amikor északi rokonaink földjére indulna kutatni, 1835. február 28-án jelenik meg az első Kalevala (Régi Kalevala a finn címe), Elias Lönnrot gyűjtésének eredményeként. Ezért ma már február 28-a a Kalevala napja. Később, 1849-ben megjelenik az Új Kalevala, ez már 50 éneket tartalmazott, 22795 verssort. Talán nem véletlen ez az egybeesés! Mi a nyelvrokonságot kutatjuk, és még nem sejtjük, hogy milyen messzire vezetnek a szálak, az Uralon túlra, Szibériába, a chantik, manysik földjére…A finnek népük eredetét keresik, az ősfinn valóságot, melyet a Balti-tenger vidékén kétezer éve őriz a népi emlékezet. A mi emlékezetünk csak keveset őrzött meg az ősi múltból, ezt a keveset költi egybe Arany János Rege a csodaszarvasról című műve, illetve a Keveháza. Ezt a hiányt pótolja Vörösmarty honfoglalás tárgyú eposza, a Zalán futása, ezt álmodja eposztrilógiába Arany a Csaba királyfiban.

Reguly Antal rögtön le is fordít néhány éneket a Kalevalából 1839-40-ben. 1850-ben Hunfalvy Pál nyelvész, aki személyesen ismeri Lönnrot doktort, szintén lefordít néhány részt. Az első teljes magyar nyelvű fordítás 1871-ben jelenik meg, a műnek nincs nagy visszhangja, a fordítás nem túl sikeres, a fordítóról, Barna Ferdinándról hamar elfeledkezik az irodalom világa. Az első igazán sikeres fordítás a Vikár Béláé, 1908-ban. Nagyon sok kiadást ért meg, a Kalevala neki köszönhetően iskolai tananyaggá vált. A legutolsó magyar fordítás Szente Imre munkája, ez 1987-ben jelent meg Münchenben. Előtte Rácz István fordította le 1976-ban Helsinkiben. Ma több mint ötven nyelvre fordították le a Kalevalát, a fordítások zöme eredeti finn szövegből készült, de a nagy világnyelveken megjelent fordítások sok más munka alapjául szolgálnak. Az elmúlt években az udmurt fordítás készült, érdekes, hogy ehhez a már meglévő magyar fordításokat használják.
Sorrendben a harmadik magyar fordító az erdélyi születésű Nagy Kálmán (1) (Felsősófalva,1939. május 5.- Kolozsvár, 1971.október 9.). A kolozsvári Bolyai Tudományegyetemen szerzett magyar szakos középiskolai tanári oklevelet az ötvenes évek végén. Nagybányán kezdte tanári pályafutását, közben a finn eposz fordításával már évek óta foglalkozott. Finnül az egyetemen tanult, mint bölcsészhallgató két szemeszteren át ismerkedett a finn nyelvvel. Ám érdeklődése a rokon nyelv iránt egyre nőtt, szótárakból, könyvekből tanult, s a hatvanas évek végén már jól beszélte a nyelvet. Lefordította Martti Larni A szép disznópásztorlány című regényét puszta nyelvgyakorlásból, meg is jelent 1967-ben a Kriteron Kiadónál, közben dolgozott egy magyar nyelvtankönyvön a 7. osztályosok számára és  előkészítette a Kis magyar nyelvtankönyv különös tekintettel a nyelvhelyesség mindennapi kérdéseire nyelvművelő könyvét (Kriterion Könyvkiadó 1970. A könyv példaanyagát Nagy Habina Mária és Nagy Kálmán állította össze.) Miközben végtelen szorgalommal, türelemmel sok-sok jegyzetet készítve, a már meglévő sorokat csiszolgatva a maga kidolgozta elveinek megfelelően újrafordítja a Kalevalát. Először 1966-ban publikált részleteket a készülő fordításából, majd 1969-ben a Téka sorozatban megjelent 6 ének Kalevala földjén címmel. (A teljes szöveg csak a fordító halála után jelent meg, 1972-ben.) Egy nyilatkozatában ezt írta a műről: „A Kalevala szemléletes képei sokszor emlékeztetnek a mi népdalainkra, hangutánzó és hangfestő szavai, szokatlan szóképzései talán inkább a népmesék nyelvezetére. Egyszerűsége, drámaisága meg gyakran a népballadákat juttatja eszünkbe. Azt szeretném, hogy a mai olvasó könnyebben megértse, átérezze, jobban a mélyére tudjon hatolni a Kalevalának.” Budapesten 1975-ben jelent meg, a bevezetőben olvasható: „A Kalevala fordítás minden tekintetben méltó a nagy elődök munkájához, szövege azonban modernebb, hajlékonyabb, és közelebb áll a huszadik század emberéhez.”
Nagy Kálmán Kalevala fordítását erdélyi Kalevalának nevezi az irodalomtudomány. A fordító nyelvi tudatában ott voltak az erdélyi folklórkincs gyöngyszemei, protestáns őseinek szép veretes nyelvezetét örökségként hozta magával, ritmusában az ószékely és csángó népköltészetet érezhetjük, sűrítettségében pedig az erdélyi népballadák sajátosságait. Fordításából az énekmondás öröme sugárzik. A fordítás őrzi a finn gondolatritmus hagyományait, az egymással szemben ülő két énekes kezüket összekulcsolva énekelve adják elő az ősi szöveget, az első énekes elénekelt sorának utolsó szavába kapcsolódik be a másik, megismételve az utolsó szót, ringó, lassú testmozgással kísérve az előadást, mindez a szöveg ritmusán is érzékelhető. Nagy Kálmán rövidre szabott életéből több mint tíz évet áldozott erre a munkára, de művének megjelenését már nem érhette meg. Nagybányáról Kolozsvárra költözött családjával 1971-ben, az Utunk című irodalmi lap szerkesztője lett. 1971. október 9-én alig 32 évesen halt meg. 
A Kalevala középpontjában álló szampó, csodálatos malom, minden bőség, gazdagság, boldogság forrása, maga a világot tartó oszlop, a csillagos ég, az élet titkainak megismerése a fordító számára immár elérhetetlen maradt. 
A Kalevala darabjai, a runák a nép ajkán éltek ezer éven át, szinte változatlanul, az öreg emberek több ezer sort őriztek belőle, megtartva az ősgermán szavak ősi hangalakját is. Nagy Kálmán ezeket a runákat tíz év munkájával ültette át a legszebb magyar nyelvre, aztán elment megkeresni Vejnemöjnen-t és társait a csillagos égen túlra.
Kalevalája 1972-ben Bukarestben jelent meg Nagy Máriának, a fordító özvegyének jegyzeteivel. A kiadó előszavában ezt olvassuk: „Egy fiatal akaratnak jó tíz esztendős gyümölcsét kapja tehát itt az olvasó. Úgy véljük: a vállalkozás nagyságában, gondosságában és nemességében is az elődökhöz méltó munkát végzett a műfordító. … Olvassák olyan szeretettel, ahogyan szerzője, a nyelvésznek is igen tehetséges Nagy Kálmán több mint tízesztendős feszült munkája megérdemli.”

Ki volt Nagy Kálmán? A pályatársa, Szilágyi Júlia, kolozsvári irodalomkritikus ezt írja róla: „A látszat ellenére Nagy Kálmánt a győztesek közé sorolnám. A legnehezebb párviadalban, magányos, rejtett küzdelemben, kegyetlen és igazságtalan feltételek között küzdött. Páratlanul bátor volt, ragyogó tehetség, maga az értelem, becsület, lovagiasság. Olyan erények eleven ötvözete, hogy maga is, mint a Kalevala nagyszerű tolmácsolója leginkább az eposzok hőseire emlékeztetett. Nem ő az első hős, aki nem érte meg a győzelmét. Csak azt reméljük, hogy a kegyelem perceiben azért tudta…”

1971. október 9-én Nagy Kálmán számára a kolozsvári tízemeletes tömbház tetejéhez közelebb volt az ég, mint a föld, és ő választott. 

Annak az embernek, aki finn nyelvtudását ilyen magas szintre emelte, aki a magyar irodalomnak az egyik legszebb Kalevala fordítást adta, soha nem adatott meg, hogy eljusson oda, ahol művének hajdani hősei éltek, Finnországba. Egyetlen meghívásnak sem tudott eleget tenni, mert nem adtak neki útlevelet. Finn kapcsolataiért zaklatták, még nyelvtudása is gyanús volt egy beteg, gyanakvó rendszer szemében. Pályatársait, Páll Lajos festőt, Páskándi Géza költőt, Dávid Gyula fiatal tanársegédet és másokat, a mindenkit gyanakodva figyelő diktatúra évekre kiiktatta a társadalomból, államellenes cselekvések gyanújával száműzte az 1956-os események után mintegy büntetésként a magyar forradalommal való együttérzésért. A világ végén működő kényszermunka táborokban morzsolták napjaikat. Ceausescu Romániájában a Nagy Kálmánoknak pusztulniuk kellett. 
Tragikusan hamar vesztette életét a Kalevalát illusztráló kiemelkedően tehetséges grafikus, Baász Imre is Sepsiszentgyörgyön, sokak szerint ő is szálka volt a letűnt rendszer szemében. A kolozsvári képzőművészeti egyetemen végezte tanulmányait, diplomamunkája volt egy illusztráció sorozat volt a Kalevala eposzhoz, a Nagy Kálmán könyvéhez, amely a következő évben, 1972-ben jelent meg. Az illusztráció sorozat elindította alkotóját a siker útján, még abban az évben elnyerte a bukaresti Országos Könyvesszalon II. díját. Majd Helsinkiben is díjat kapott, de ezt csak 1988-ban vehette át a román hatóság hozzájárulásával, és részesülhetett egy alkotói ösztöndíjban, Finnországban. Korai halála nagy vesztesége volt az erdélyi képzőművészetnek.  

2003. január 22-én, a magyar kultúra napján e sorok írója Pakson megemlékezést szervezett Nagy Kálmán életútjáról, és legismertebb munkájáról, a Kalevaláról. A rendezvényt megtisztelte jelenlétével a budapesti finn nagykövetség kulturális attaséja, Kirsi Rantala asszony. Díszvendég volt özvegye, Nagy Habina Mária Kolozsvárról, valamint Nagy Kata és Nagy Péter, Nagy Kálmán gyermekei, meghívottként jelen volt ifj. Rajk László Nagy Kálmán unokatestvére felesége kíséretében. A Kalevala irodalmi értékeiről Varga Piroska Ildikó, a kolozsvári Babes-Bolyai Tudományegyetem fiatal tanársegéde tartott előadást. (Később doktori disszertációját is a Kalevalából írta.) Hangsúlyozta, hogy Nagy Kálmán célja egy mindenki számára érthető nyelven megírt, formailag a fordításszöveghez hű átültetésre törekedett. A kritika részéről a „köznyelvű”, és az „erdélyi” szóval jellemezte a kész munkát.  E sorok írója felolvasta Viljo Trevonen, finn irodalomtudós levelét, melyben köszönti a résztvevőket, és megemlékezik Nagy Kálmánról. Ezt írta többek között: „Most már meg vagyok győződve arról, hogy nem veszik feledésbe az ő Kalevalája. Remélem, még a jövő nemzedékek is kézbe veszik ezt a Baász Imre illusztrálta remekművet. A finn nép nagy hálával tartozik Nagy Kálmánnak szívós munkájáért, mely révén a finn lelket közelebb hozta a magyar olvasóhoz.”

 Emlékezzünk Nagy Kálmánra a fordító szívéhez oly közel álló bölcs Vejnemöjnen búcsúszavaival: „Maradj meg fiaid mellett,






gyermekeid gyámolítsad,






legyél vigyázójuk éjjel,






legyél nappal őrizőjük, 






haragos nap meg ne süsse,






haragos hold meg ne bántsa,






haragos szél meg ne fújja,






haragos eső ne verje,






kemény fagy meg ne fagyassza,






esős idő el ne verje!






Vasból sövényt veressél,






kemény kővárat rakassál






jószágomnak védelmére,






két felől népem körébe,






földtől felérjen az égig,






égtől leérjen a földig,






legyen oltalmam, lakásom,






bizodalmam, bátorságom,






irigy ártani ne tudjon,






rontó rabolni ne tudjon,






amíg a világon élünk,






amíg arany hold világít!









Serdült Benke Éva, 2003.
Függelék

A fenti írás nem tér ki a finn nyelvrokonság kérdésére, mely kiinduló pontja lehetett Nagy Kálmán Kalevala iránti érdeklődésének. Ma már tudjuk, hogy a nyelvrokonság egyben nem jelenti az egyes nyelvcsaládokba tartozó nyelveket beszélő népcsoportok genetikai rokonságát is. És azt is tudjuk, hogy a honfoglalás kori és a jelenkori magyar népességnek jelentős rokoni kapcsolatai vannak a genetikai összehasonlítás alapján egyes ázsiai populációkkal. De miután a kutatások, vizsgálatok értékét meghatározza a minták kis száma, csak azt fogadhatjuk el, hogy a magyar nyelv a finnugor nyelvcsaládba tartozik, de úgy véljük, a finn néppel nem állunk genetikai rokonságban. Nagy Kálmán a finnekben bizonyára rokonnépet is keresett, testvérnemzetet, a magyarságot számában és országában megcsonkító európai nagyhatalmak között, nyelvét, kultúráját megismerve ősi múltját is feltárta a Kalevala fordítással. Ám a hatalom vizsla szemekkel őrködött, nehogy barátokra is találjon köztük. 

Az 1990-es évek végén e sorok írója szervezésében paksi magyar-és történelem tanár kollégái meglátogatták Erdély híres iskoláit, könyvtárait. Kolozsváron a Házsongrádi temetőben kis koszorút helyeztek el Nagy Kálmán kopjafájánál. Ám nem voltak egyedül a kegyeletükkel. Egy kis finn csoport állta körül a kopjafát, különös dallam és nyelv hangzott fel, ők énekeltek a Kalevalából a fordító Nagy Kálmán emlékére. Pár lépésre onnan volt látható a Szilágyi család síremléke, Hervay Gizella költő, Szilágyi Domokos költő, és egyetlen gyermekük, (aki a bukaresti földrengésben vesztette életét,) a tizenöt éves Szilágyi Attila sírhelye. E sorok írója csak magában idézte fel a tragikus sorsú Hervay Gizella Siratófal című versének sorait: „Szabédi László / Nagy Kálmán / Szőcs Kálmán / Szilágyi Domokos / Szilágyi Attila / Dankanits Ádám / Dankanits László / Bretter György / Nagy Pál / Kemény Zsuzsa / Varga Katalin / Tánczos Gábor…” És akinek a neve csak később kerül fel a láthatatlan siratófalra, maga Hervay Gizella. Mindnyájan az erdélyi magyar kultúra veszteségei, egy minden múltat eltörölni akaró diktatúra áldozatai. 
A Kalevalából választott szövegrészlet a 2003-ban írt megemlékezésben mára hihetetlenül fontos aktualitást nyert „Vasból sövényt veressél, / kemény kővárat rakassál / jószágomnak védelmére, / kétfelől népem körébe…” Vejnemőjnen népe honnan tudta ezelőtt ezer évvel, hogy barbár idők jönnek, védeni kell kis, megmaradt hazánkat, gyermekeinket, földünket, ha meg akarunk maradni?
Jegyzet

1. Nagy Kálmán Felsősófalván született 1939. május 5-én, nyelvész, tanár Felsőbányán, műfordító, (finn nyelvből fordította Martti Larni A szép disznópásztorlány c. regényét), majd 1971 februártól Kolozsváron az Utunk folyóirat szerkesztője. Édesapja, Nagy Zoltán 1906-ban Mezőtúron született, családja Sepsiszentgyörgyről került Magyarországra, az ő édesapja szintén Kálmán a sepsiszentgyörgyi árvaház igazgatója volt. Nagy Zoltán Kolozsváron végezte a teológiát 1928-ban, majd egy évet Edinborough-ban töltött cserediákként, ezután Felsősófalvára helyezték református papnak. 1933-ban nősült meg, felesége, Rajk Berta udvarhelyi születésű volt. 1940-től Kolozsváron volt Nagy Zoltán először vallástanár a Farkas utcai Kolozsvári Református Főgimnáziumban, majd, miután 1947-ben megszűnt a vallásoktatás, különbözeti vizsga után taníthatott természetrajzot és anatómiát, végül a Magyarországon elítélt Rajk László (aki neki sógora volt) ügye miatt állásából eltávolították. Ekkor évekig a felesége, Rajk Berta fizikai munkát végzett, ő tartotta el a családot, később a Kolozsvári Református Leánygimnáziumban –akkoriban már 3-as számú Líceum volt-könyvelő lehetett. Az ötvenes évek elején Nagy Zoltán már a Kolozsvár-Írisz egyházközség rendes parokus lelkipásztora volt, ahol nyugdíjazásáig, 1972-ig szolgált. Közben „teológiai magántanár” titulust kapott, alkalmanként a Teológián tematikus istentiszteletet tartott, teológiai munkáját az egyháza megőrizte. Kolozsváron halt meg 1978-ban. A Rajk családdal mindvégig tartották a kapcsolatot, a politikus Rajk László 1947-ben feleségével Erdélybe látogatott, ez volt Rajk László „fénykora” olyan ajándékokkal lepte meg a család gyermekeit, amelyekről akkoriban álmodni sem lehetett Romániában. Ez volt Rajk László utolsó látogatása szülőföldjére. Ifj. Rajk László (1949-2019) és a sok Rajk unokatestvér családi összejöveteleket szervezett, a Kanadában élő Nagy Csilla, Kálmán húga is részt vett ezeken a találkozókon, amikor csak tehette. 
2. A Rajk család Udvarhelyen élt, az apa Rajk József köztiszteletben álló csizmadiamester volt, az anya Mészáros Vilma, tizenegy gyereket neveltek fel. Az erdélyi szász származású család 1910 után magyarosította nevét Reich-ről először Rejk-re, majd Rajk-ra. A Rajk testvérek közül László és Endre vált ismertté a magyar politikában. A második világháború utáni magyar történelem ismert szereplője, Rajk László 1909. márc. 8-án született Székelyudvarhelyen, sorrendben a kilencedik gyerek volt, iskoláit Udvarhelyen kezdte, majd a Pázmány Péter Tudományegyetemen, Budapesten tanult tovább a bölcsészkaron, francia-magyar szakon, ám illegális kommunista tevékenységéért 1931-ben eltávolították az egyetemről. 1937-ben álnéven Spanyolországban vett részt a kommunisták oldalán a harcokban. 1945-ben az Ideiglenes Nemzetgyűlésben országgyűlési képviselő, 1946-tól belügyminiszter, 1949. május 30-án letartóztatják, koholt vádakkal halálra ítélik, október 15-én kivégzik. (Fiát, 1949-ben négyhónapos korában apja letartóztatása után elvették édesanyjától, Rajk Júliától, nevét Kovács Istvánra változtatták, egy budapesti gyermekotthonban nevelték, később anyai nagyszülei kérésére visszakerült édesanyja családjához, ekkor már Györk István volt a neve. Édesanyja 1954-ben szabadult a börtönből. 1955-ben a Rajk házaspárt rehabilitálták. Ifjú Rajk László ismert építész lett Budapesten, nem politizált. Rajk László egyik testvére, Rajk Endre (1899-1960) nyilas politikus volt, a Hangya Szövetkezet egyik országos képviselője, ő mentette meg öccsét, a kommunista Rajk Lászlót Sopronkőhidán a kivégzéstől, aztán később ő is életét testvérének, Lászlónak köszönhette, aki megmentette 1945 utáni „elszámoltatási” években a hosszú börtöntől, segítette kijutni Németországba. (L. Duncan Shiels Rajk fivérek c. könyvét) 
Ifj. Rajk László és Nagy Kálmán, a Kalevala fordítója első unokatestvérek voltak.


Köszönöm a Kanadában élő Zathureczkyné Nagy Csillának, Nagy Kálmán húgának, hogy családi adatokkal volt segítségemre. 
Források

1. Helikon XII. évf. 2001.21 nov. 10.

2. Pünkösti Árpád Rákosi a csúcson 1948-1953/1. A Rajk-per

